Lieta C‑272/15

Swiss International Air Lines AG

pret

The Secretary of State for Energy and Climate Change

un

Environment Agency

(Court of Appeal (England & Wales) (Civil Division)

lūgums sniegt prejudiciālu nolēmumu)

Lūgums sniegt prejudiciālu nolēmumu – Direktīva 2003/87/EK – Siltumnīcas efektu izraisošo gāzu emisijas kvotu tirdzniecības sistēma – Pienākums nodot emisijas kvotas par lidojumiem starp Savienības dalībvalstīm un lielāko daļu trešo valstu – Lēmums Nr. 377/2013/ES – 1. pants – Pagaidu atkāpe – Lidojumu uz un no lidostām, kas atrodas Šveicē, izslēgšana – Atšķirīga attieksme attiecībā uz trešajām valstīm – Vispārējais vienlīdzīgas attieksmes princips – Nepiemērojamība

Kopsavilkums – Tiesas (ceturtā palāta) 2016. gada 21. decembra spriedums

Vide – Gaisa piesārņojums – Direktīva 2003/87 – Siltumnīcas efektu izraisošo gāzu emisijas kvotu tirdzniecības sistēma – Pienākums nodot emisijas kvotas par lidojumiem starp Savienības dalībvalstīm un lielāko daļu trešo valstu – Pagaidu atkāpe – Atšķirīga attieksme attiecībā uz trešajām valstīm – Pieņemamība – Vienlīdzīgas attieksmes princips – Nepiemērojamība

(Eiropas Parlamenta un Padomes Direktīvas 2003/87, kas grozīta ar Direktīvu 2008/101, 12. panta 2.a punkts un 16. pants; Eiropas Parlamenta un Padomes Lēmuma Nr. 377/2013 1. pants)

Izvērtējot Lēmumu Nr. 377/2013 par pagaidu atkāpi no Direktīvas 2003/87, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā, saistībā ar vienlīdzīgas attieksmes principu, netika atklāts neviens apstāklis, kas varētu ietekmēt šī lēmuma spēkā esamību, ciktāl īslaicīgais izņēmums, kas tā 1. pantā paredzēts prasībām, kuras izriet no Direktīvas 2003/87, kas grozīta ar Direktīvu 2008/101, 12. panta 2.a punkta un 16. panta attiecībā uz siltumnīcas efektu izraisošo gāzu emisiju kvotu nodošanu par lidojumiem, kas veikti 2012. gadā starp Eiropas Savienības dalībvalstīm un lielāko daļu trešo valstu, nav piemērojams lidojumiem uz un no lidostām, kas atrodas Šveicē.

Lēmums Nr. 377/2013 ir pasākums, kas veikts, īstenojot Savienības kompetenci ārējo attiecību jomā. Starptautiskās attiecības tiek virzītas, izmantojot plašu pasākumu virkni, kuru vidū nav tikai pasākumi, kas tiktu veikti attiecībā uz visām trešajām valstīm, un tie tādējādi var attiekties arī uz vienu vai vairākām trešajām valstīm.

Savienības iestādēm un struktūrvienībām, virzot starptautiskās attiecības, ir plaša politisko lēmumu pieņemšanas brīvība. Tādējādi Savienībai ir jāspēj veikt savu politisko izvēli un atbilstoši tās izvirzītajiem mērķiem nošķirt trešās valstis, nepastāvot pienākumam vienādi attiekties pret visām šīm valstīm. Sekas, Savienības iestādēm un struktūrvienībām īstenojot starptautiskās politikas prerogatīvas, tādējādi var būt tādas, ka attieksme pret kādu trešo valsti atšķiras no attieksmes pret pārējām trešajām valstīm.

Savienības tiesībās Savienībai nav paredzēts nekāds tieši noteikts pienākums vienlīdzīgi attiekties pret visām trešajām valstīm. Starptautiskajās publiskajās tiesībās nav vispārējā vienlīdzīgas attieksmes principa attiecībā uz trešajām valstīm, vienlīdzīgas attieksmes principa attiecībā uz trešajām valstīm piemērošana vienpusēji ierobežotu Savienības rīcības iespējas starptautiskajā vidē. Tādējādi nevar uzskatīt, ka Savienība būtu varējusi atzīt šādu prasību, līgumos tieši neparedzot vienlīdzīgu attieksmi attiecībā pret trešajām valstīm.

Tādējādi LESD nav vispārīga principa, kas Savienībai tās starptautiskajās attiecībās uzliktu par pienākumu visos aspektos piemērot vienlīdzīgu attieksmi attiecībā uz trešajām valstīm, un saimnieciskās darbības subjektiem katrā ziņā neesot pamata norādīt uz šāda principa esamību Tādējādi atšķirīgai attieksmei attiecībā uz trešajām valstīm, īstenojot Savienības starptautiskās attiecības, kas paredzēta Lēmuma Nr. 377/2013 1. pantā, nav piemērojams vienlīdzīgas attieksmes princips.

(skat. 22.–26., 35. un 37. punktu un rezolutīvo daļu)